Copyright: Pázmány Péter Elektronikus Könyvtár


Címoldal
		Összeállította az egri egyházmegyei papság munkabizottsága: Juhász Imre Kormos Gyula dr. Medvegy János Papp Endre Székely Dénes Tartalomjegyzék


Összeállította az egri egyházmegyei papság munkabizottsága:

Juhász Imre

Kormos Gyula

dr. Medvegy János

Papp Endre

Székely Dénes

Felelôs kiadó:

Egri Fôegyházmegyei Liturgikus Bizottság Eger, Széchenyi u. 1.


Tartalomjegyzék

A könyv elektronikus változata

Elôszó

A sekrestyés

1. Hivatása

2. Alkalmazása

3. Jellemzôi

4. Magánélete

5. Munkaterülete

6. Munkaszerzôdése

7. Felettese

Irányelvek, bevezetô gondolatok

A templom takarítása

A templom nyitása és zárása

A templom berendezésének karbantartása

A templom kivilágítása

A templom környékének gondozása

A templom fûtése

Az oltárok díszítése

A sekrestye

A harangozás

A templomi ruhák kezelése

A gyertyák kezelése

A templomi ruhák mosása

A templomi ruhák raktározása

Szent edények, fémtárgyak karbantartása

Az egyházi naptár (direktórium)

I. A Szentelmények

Litánia kézi feszülettel

Litánia szentségkitétellel

Szentségimádás

A hívek meghintése szenteltvízzel

Igeliturgia

Rózsafüzér

Keresztút

Temetés

Sírkôszentelés

II. A Szentmise

A kehely elôkészítése

A misekancsók (ampolnák)

Misekönyvek

A misézô pap öltöztetése

A ministránsok

Ünnepélyes mise, koncelebrálás

Gyászmise lucernáriummal

A mise befejezése

III. A szentségek

Keresztség

Bérmálás

Oltáriszentség

A bûnbocsánat szentsége

Szentkenet

A házasság szentsége

IV. Az egyházi év

Advent

Karácsony

Évvégi hálaadás

Vízkereszt

Húsvéti ünnepkör

Hamvazószerda

Nagyböjt 5. vasárnapja

Virágvasárnap

Nagycsütörtök

Nagypéntek

Nagyszombat

Húsvétvasárnap

Húsvét 3. vasárnapja

Pünkösd

Évközi idô

Jelentôsebb ünnepek az évközi idôben

Urunk bemutatása (Gyertyaszentelô Boldogasszony)

Torokmegáldás (balázsolás)

Gyermek- illetve virágáldás

Autók megáldása

Elsôáldozás

Úrnapja

Templombúcsú

Szentírás vasárnapja

Terménymegáldás

Halottak estéje és napja

V. Liturgikus könyvek

A liturgikus könyvek gondozása

Latin szavak magyar jelentése

Tárgymutató

Felhasznált irodalom

A sekrestyés imája

Gárdonyi Géza: Esti harangszó

Az egyházi év mozgó ünnepeinek táblázata

Utószó


A könyv elektronikus változata

Ez a program az azonos címû füzet elektronikus változata. A füzet az Egri Fôegyházmegyei Liturgikus Bizottság kiadásában jelent meg 1996-ban. Az elektronikus változat a Liturgikus Bizottság engedélyével készült. A könyvet lelkipásztori célokra a Pázmány Péter Elektronikus Könyvtár szabályai szerint lehet használni. Minden más jog az Egri Fôegyházmegyei Liturgikus Bizottságé.


Elôszó

A II. Vatikáni Zsinat Liturgikus Konstitúciója sürgeti, hogy a hívek a szent cselekményekben tudatosan, tevékenyen és gyümölcsözôen vegyenek részt.

Mindez csak akkor valósítható meg, ha a liturgikus tevékenység elôkészítésében nélkülözhetetlen szerepet betöltô sekrestyések megfelelô liturgikus ismerettel rendelkeznek.

Ezért hálásan köszönöm mindazok közremûködését, akik ennek a könyvnek összeállításával hozzájárultak istentiszteleteink szebbé tételéhez, és egyben olyan segédeszközt adnak a sekrestyések kezébe, amely hozzásegíti ôket a vatikáni zsinat célkitûzéseinek megvalósításához.

Kívánom testvéreimnek, akik Isten házának ékességéért, istentiszteleteink áhítatáért fáradoznak, használják ezt a könyvet szolgálatuk javára.

Eger, 1996. Sarlós Boldogasszony ünnepén

Dr. Seregély István

egri érsek, az MKPK elnöke


A sekrestyés

1. Hivatása

A sekrestyési munkakör a liturgiához kapcsolódó fontos isten- és emberszolgálat. Betöltésére olyan világi férfi vagy nô alkalmas, aki elhivatottságot érez a katolikus Egyház szellemében a templom szolgálatára, és örömét találja sajátos feladatainak teljesítésében. Szükséges tehát, hogy hivatásként fogja fel szolgálatát, amely elsôsorban a papot segíti lelkipásztori feladatai teljesítésében: elômozdítja az istentisztelet méltó végzését és a hívek bekapcsolódását. Így bizonyos közvetítô szerepe van a pap és a nép között. A nép felé képviseli a lelkipásztor szándékait, másrészt a pap felé a hívek jogos igényeit.

2. Alkalmazása

A sekrestyés az egyházközség alkalmazottja, akit a plébános ajánlására a képviselô-testület választ. Fizetését az egyházközségtôl kapja. Feladatainak ellátása során a látszatát is kerülje annak, hogy a papot irányítani akarja. Ugyanakkor legyen benne kezdeményezô készség mindarra, amivel a hívek számára az istentiszteletet gyümölcsözôvé, vonzóvá teheti.

3. Jellemzôi

Legyen ôszintén vallásos, egyházhû, tisztaságszeretô, józanéletû, pontos, anyagiak terén megbízható, felettesével szemben engedelmes, és minden munkáját hittel végezze. A szentmisén lélekkel vegyen részt és lehetôleg járuljon szentáldozáshoz. Ha vasárnap több szentmisén kell részt vennie, akkor egy szentmisén legyen valóban személyes részvétellel, a többin pedig olvashat szentírást, vallásos könyvet, hitbuzgalmi újságot.

4. Magánélete

Családi életében és a társadalomban példát mutat hiteles keresztény életével. Gondosan kerüli a botrányokat (iszákosság, rendetlen házasság). A keresztény értékeket megtagadó politikai csoportosulásokban nem vesz részt. Tôle telhetôen igyekszik mindent megtenni gyermekei vallásos nevelése érdekében. Jól kell ismernie a katolikus hit igazságait, fôleg azokat a szertartásokat, amelyekben neki aktív szerepe van. Még amiatt is, hogy a hívek kérdéseire adott esetben választ tudjon adni.

5. Munkaterülete

Szolgálati helye a templom, ahol értékes berendezéseket, ruhákat, perselyeket ôriz, kezel, gondoz. Munkaterületéhez tartozik a templom udvara, kertje, járdája és azok az épületrészek is, amelyek nincsenek szem elôtt: a templom padlása, raktára és a torony. A sekrestyésnek általában szoros kapcsolata van a ministránsokkal. Ha a lelkipásztor rábízza ôket, szívesen foglalkozzon velük. Azon legyen, hogy a ministránsok minél tevékenyebben vegyenek részt a szentmisén és egyéb szertartásokon. A sekrestyében fegyelmezze ôket, nevelje rendre, de ezt mindig szeretettel tegye. Mivel a templom vallási életünk központja, benne a sekrestyés minden körülmények között jelentôs szerepet tölt be.

6. Munkaszerzôdése

Munkarendjét, feladatait, jogait és kötelezettségeit az a munkaszerzôdés tartalmazza, amelyet munkába lépésekor aláírt és felettes hatósága jóváhagy. Ez rögzíti munkabérét, szabadnapját, évi szabadságát és munkaköri leírását. A sekrestyés munkája, az egyházközségben betöltött szerepe tehát nem jelentéktelen. Sokat tud jót tenni, de sokat tud rontani is. Soha ne feledje: olyan az egész munkaköre, mint a tartóra állított mécses!

7. Felettese

Közvetlen fônöke a mindenkori plébános, akinek lelkiismereti kötelessége, hogy ellenôrizze alkalmazottjainak tevékenységét és a templom rendjét. A plébános közvetlen felettese a kerületi esperes.


Irányelvek, bevezetô gondolatok

A templom takarítása

Kis és nagy templomok egyik fô ékessége a rend és a tisztaság. Ezért a sekrestyés nagy gondot fordítson a rendszeres takarításra. A takarítás módját és idejét úgy válassza meg, hogy a templom belseje mindig a hely méltóságát tükrözze. Ma már a technika hatásos segítséget nyújt ahhoz, hogy kevés por kerüljön a templom légterébe, de a gondos portörlés soha nem maradhat el.

Az évi nagytakarítás alapos legyen! Az évi nagytakarítás legtöbbször meghaladja egy ember erejét, akármilyen kicsi is egy templom. Ezért célszerû erre az alkalomra templomi hirdetés útján, esetleg az Oltáregylet vagy a karitász csoport bevonásával segítô társakat megszervezni. Terjedjen ki az ablakok, magas párkányok, oltárképek, szobrok, a szószék fölötti díszítések tisztítására, a szônyegek, üléshuzatok kiporolására. A fémtárgyak megtisztítására is gondolni kell.

Az oltárok és a szobrok aranyozott részeit nem szabad vizes ruhával törölgetni, mert a nedvesség árt az aranyozott felületnek. A szenteltvíz tartójára külön gondot kell fordítani. Azokat minden héten egyszer ajánlatos kimosni és tiszta szenteltvízzel feltölteni. Bevált a szivacs alkalmazása, de legalább évente cserélni kell. A fémbôl készült hordozható szenteltvízhintôkben nem szabad szenteltvizet tárolni, mert sótartalma miatt oxidálódik. Ajánlatos a szenteltvízbe fertôtlenítôt tenni: egy neo-magnol tabletta 10 liter vízhez elég.

A templom nyitása és zárása

A templom nyitásának idôpontját a plébános határozza meg. A sekrestyés anyagi felelôsséggel tartozik a templomban lévô értékekért, amelyeket leltárba foglalva vesz át szolgálata kezdetén. Ezért minden liturgia után gondosan kulcsra kell zárni a templomot, a sekrestyét és a tornyot, de a mûemlék templomoknál gondolni kell arra, hogy idegenek is szeretnék látni a templomot belülrôl, különösen nyári idôben.

A templom berendezésének karbantartása

A templom berendezéseinek karbantartását csak felettese tudtával és beleegyezésével végezheti. A templom fából készült tárgyaira különösen vigyázni kell. Tilos ezekbe szöget verni, de még a rajzszöget is csak nagy körültekintéssel lehet használni!

A templom kivilágítása

A villany használata általános. A plébános határozza meg, milyen legyen a kivilágítás. Hétköznapokon kis látogatottság mellett kevesebb égôt kapcsolunk be, mint vasárnap. Az összes fényforrást akkor kapcsoljuk be, ha van értelme: esküvôn, nagy ünnepeken. A meghibásodott égôt mielôbb ki kell cserélnie.

A templom környékének gondozása

A sekrestyés feladata a templom környékének rendben tartása is. Gondoskodik a járda, a lépcsôk takarításáról. Télen idejében elsepri a havat, nehogy eljegesedjen a templomtér, a bejárati lépcsô és a járda. A templomkert füvét rendszeresen kaszálja vagy mással kaszáltatja. Ajánlatos a fûnyíró használata. Ôsszel a fák lehullott lombját elhordja.

A templom fûtése

A sekrestyés kezeli a templom fûtôberendezését. Ehhez ismernie kell a be- és kikapcsolás mûveletét. A fûtést a plébános rendelkezésének megfelelôen végzi. Ha a gyóntatószékben vagy az orgonánál hôsugárzót alkalmaznak, azok kikapcsolásáról mindig gyôzôdjön meg, amikor a templomot bezárja.

Az oltárok díszítése

Az oltárok díszítését a hétvégi takarítás alkalmával lehetôleg személyesen végzi a sekrestyés. Ha a díszítést nem maga végzi, köteles azt ellenôrizni. Adventben és nagyböjtben -- az örvendetes vasárnapot kivéve -- nem teszünk virágot az oltárra, a tabernákulum fölé pedig semmilyen esetben. Az oltárok és a szobrok mûvirággal nem díszíthetôk.

A sekrestye

A sekrestye a templom szerves része, a sekrestyés szolgálati helye. Innét kíséri figyelemmel a szertartást, amely a templomban folyik. Csak indokolt esetben hagyja el a sekrestyét a liturgikus cselekmények alatt. A perselyezést mindig felajánláskor indítsa el, akár személyesen végzi, akár mással végezteti. Minden liturgikus cselekménybe kapcsolódjon be énekkel, imával, térdeléssel. Olvasmányok, szentbeszéd és Úrfelmutatás alatt kerüljön minden mozgást a templomban. Tartson rendet maga körül. A ruhák és egyéb használati tárgyak lehetôleg a szekrényben legyenek. Templomi szolgálatát a helyhez méltó öltözetben végezze.

A harangozás

A harangokat mindig rendeltetésüknek megfelelôen használjuk: liturgiára, haláleset idején, Úrangyalára, körmenetek alatt, búcsúsok fogadására vagy a plébános intézkedésére.

Liturgiára az elsô harangszó a nagy haranggal történik kezdés elôtt félórával. A beharangszót az istentisztelet kezdésekor végezzük 2 vagy 3 haranggal. A harangozásban a sekrestyés pontos legyen! Úrangyalára ma már csaknem mindenütt beprogramozott automaták mûködnek. Ezeknél akkor kell odafigyelni, ha áramkimaradás van.

Halottnak a helyi szokás szerint harangozzunk, de mindenkor a plébános tudtával, hozzájárulásával. Püspökkari rendelkezés tiltja a harangszót olyan halottnak, aki nem részesül egyházi temetésben. A haláleset közlése után a sekrestyés mielôbb csendít a lélekharanggal: férfinak 3 versben (két megszakítással), nônek 2 versben (egy megszakítással), gyermeknek egy versben. A temetéshez egy kísérô harangszó jár. A halvafekvôért végzett misék végén a ,,Ments meg engem Uram...'' ének alatt is szólnak a harangok. A sekrestyésnek legyen gondja a harangok karbantartására, hacsak a plébános másképp nem rendelkezik. A csapágyak rendszeres olajozása is az ô feladata. Tanácsos évenként legalább kétszer.

A templomi ruhák kezelése

A sekrestyés egyik szép és fontos feladata a templomi ruhák gondozása. Ennek egyik része a rendszeres szellôztetés. A miseruhákat, palástokat, a szônyegeket évente több alkalommal szellôztesse. Nyári idôben jó hatást lehet elérni azáltal, hogy a szekrényajtókat kinyitja, az ablakokat kitárja. A ruhákat, fôleg az oltárterítôket és a ministránsok ruháját védeni kell a gyertyacsepegéstôl.

A gyertyák kezelése

A misézô oltáron a szentmiséhez két gyertyának kell égnie. Ezekre akkor is szükség van, amikor az egész templom villanyfényben úszik. Szentségkitétel alkalmával több gyertyát szoktunk gyújtani az Oltáriszentség tiszteletére. A használatba vett gyertyákat takarékosság céljából lehetôleg egészen égessük le.

A gyertyákat a mise kezdete elôtt néhány perccel gyújtjuk meg és a hívek távozása után oltjuk el. A gyertyák meggyújtásához használt gyufaszálat nem szabad az oltáron a gyertyatartóban hagyni, hanem visszavisszük a sekrestyei szemétgyûjtôbe. Magasan elhelyezett gyertyák gyújtására használhatók olyan gyújtogatók, oltogatók, amelyeknek kúpos részében zárt üveg van. Ebbe denaturált szeszt öntünk és az abból kicsüngô kanócot meggyújtva csepegés nélkül lehet a gyertyákat meggyújtani.

Az új gyertyákat mindig függôlegesen kell beállítani. A ferde gyertya csepeg. A gyertyák kezeléséhez tartozik: gyújtás elôtt a kanócvég lecsippentése, a gyertyavég kiemelkedô karimájának lefaragása és az oldalakról a gyertyaolvadék eltávolítása. Mindez a sekrestyében kis késsel egy doboz felett történjék. A gyertyacsepegéstôl jól védi a terítôt a gyertyatartókon elhelyezett kis tányér, amelyet bádogból is lehet készíteni. Az oltáron, ahol a szentmisét végzik, elektromos mûgyertyát nem szabad alkalmazni.

A templomi ruhák mosása

A templomi fehérnemûket a sekrestyés maga mossa vagy mással mosatja, de a ruhák tisztaságáért minden esetben ô felel. Neki legyen gondja arra, hogy a mosást áztatás elôzze meg. Csipkés ruhákat nem szabad mosógépbe tenni. Ha valamelyik fehérnemû hibás, vasalás elôtt javítsa ki. Hímzett miseruhák, stólák, palástok tisztítása vegyi úton történik és a plébános engedélyével. A kehelykendôt és a kéztörlô kendôt nem kell keményíteni, a korporálét azonban lehet.

A templomi ruhák raktározása

A miseruhákat és a palástokat megfelelô méretû vállfákon szekrényben kell tartani. Ha fiókokban tároljuk, az gyûrôdésmentesen történjék. A mosásra váró ruhákat el kell különíteni a tisztáktól.

Szent edények, fémtárgyak karbantartása

A liturgiához különbözô fémtárgyakat használunk: misekehely, áldoztató kehely, szentségmutató, kézi feszület, füstölô, gyertyatartók, tömjéntartó, szenteltvízhintô, csengôk, tálcák, perselyek stb. Mind drágák, értékesek. Karbantartást igényelnek. Tisztításukra nem használható maró és karcoló anyag. Kerülni kell az olyan vegyszerek használatát, amelyek a vésetekbe beragadnak.

Jó tudni, hogy az aranyozott kelyhek tisztítására újabban kereskedelmi forgalomba hoztak olyan anyagot, amellyel eredményesen lehet az aranyozott felületeket megtisztítani anélkül, hogy az aranyozott rész legcsekélyebben károsodna. Ez egy krémpúder, amely tubusos kivitelben, ,,Cecilia make up'' felirattal megtalálható nagyobb drogériákban.

Az egyházi naptár (direktórium)

A direktórium eligazítást ad a szertartások végzéséhez. Jelzi a liturgikus ruhák napi színét, tájékoztatást ad az ünnepekkel kapcsolatos tennivalókról. A bal margóján található színjelzések szerint kell a miseruhát kikészíteni. Ha a naptár egy napra több színt is jelez, a plébános határozza meg a liturgikus színt. A kijelölt színtôl eltérôen akkor lehet feketében halottért misézni, ha a színjelzés mellett 3-as szám áll. Az egyházi év folyamán állandóan figyelemmel kell lenni azokra az elôírásokra, amelyeket a direktórium közöl.


I. A szentelmények

Litánia kézi feszülettel

Elôkészítendôk:

--	karing,

--	palást a napi színnek megfelelôen,

--	stóla a palásthoz igazodó színben,

--	kézi kereszt (pacifikálé),

--	ministránsruhák napi színben,

--	esetleg térdeplô.

Vesperás esetén ugyanúgy kell végezni mindent, mint litániák kapcsán.

Litánia szentségkitétellel

Megfelelô idôben parazsat kell készíteni a füstöléshez. Ennek legegyszerûbb módja az, hogy a faszenet rezsón izzítjuk és csípôvassal berakjuk a füstölôbe. Elôkészítendôk:

--	vélum,

--	karing,

--	palást stólával,

--	ministránsruha a napi színben,

--	térdeplô, rajta a szertartáskönyvvel,

--	tömjén.

Lebonyolítása:

A ministráns/sekrestyés az oltárhoz kíséri a papot. Viszi magával a tüzet a füstölôben, a tömjént, a vélumot. Miután a pap a szentségmutatót az oltárra helyezte, átadja neki a tömjént, felemeli a füstölô fedelét, a pap tömjént tesz a tûzre, átveszi a füstölôt és incenzál. Incenzálás alatt a ministráns/sekrestyés feladja a vélumot. Amikor a pap vélummal tartva a szentséget a nép felé fordul, a ministráns/sekrestyés térdelve hármas tömjénezést végez. Áldás után a pap veszi át a füstölôt incenzálásra. Ezalatt a ministráns/sekrestyés leveszi a pap válláról a vélumot és karjára teszi. Majd átveszi a füstölôt és letérdel. Majd a füstölôt, tömjént és a vélumot visszaviszi a sekrestyébe. A litánia végén ezeket visszahozza az oltárhoz. A szentségbetételnél minden ugyanúgy történik, mint a szentségkitételnél a litánia elején.

Ha a szentségkitétel nem monstranciával, hanem áldoztatókehellyel történik, a sekrestyés ugyanígy jár el, de elmarad a tömjénezés, és így tûz nem kell.

Szentségbetételnél ugyanaz a tennivaló, mint a kitételnél. Az oltárhoz akkor indul ki a fenti kellékekkel, amikor a kántor megkezdi a szentségbetételre szóló éneket.

Szentségimádás

A szentségimádás a kitett Oltáriszentség elôtt tarthat egy órán át, vagy egész napon keresztül. Utóbbi esetben folyamatosan figyelni kell a gyertyákat. Szentségkitételnél és szentségbetételnél ugyanúgy járunk el, mint szentséges litánia esetében.

A hívek meghintése szenteltvízzel

Ahol szokásban van, a misézô pap vasárnapokon végzi a szentmise elején a kezdô ének és a köszöntô szavak után. Utána a szentmise a Dicsôséggel folytatódik. Kellékei: szertartáskönyv, szenteltvízhintô.

Igeliturgia

Két részbôl áll:

1. bevezetés után szentírási olvasmányok és

2. áldoztatás.

Végezheti férfi vagy nô, aki erre fôpásztorától megbízást kapott. A szertartást végzô személy karinget vagy miseinget visel és ha a diakónus végzi, napi színnek megfelelô stólát. Az oltáron ugyanúgy kell gyertyát gyújtani, mint szentmiséhez. Elôkészítendô: olvasmányok könyve és misekönyv.

Rózsafüzér

Önálló szertartásként szoktuk végezni októberben. De évközben is bármikor végezhetô szentmise elôtt vagy után. Azonban szentmise alatt soha! Ha a rózsafüzér végén cibóriummal áldást ad a pap, a sekrestyés ugyanúgy jár el, mint a litániák alkalmával.

Keresztút

Rendszerint nagyböjtben végezzük. Azokat kell elôkészíteni, amik a litániához szükségesek.

Temetés

Gyermek temetése alkalmából a következôket kell elôkészíteni:

--	karing,

--	fehér palást és stóla,

--	kézi kereszt, ha nincs a ravatalozóban,

--	temetôkönyv, papsapka,

--	szenteltvízhintô,

--	lobogó helyi szokás szerint,

--	ministránsruha (piros),

--	körmeneti kereszt, amely a ravatalozóban szokott lenni.

Felnôtt temetéséhez ugyanazokat a kellékeket kell elôkészíteni, mint a gyermektemetéshez. Azonban a pap és a ministránsok fekete színû ruhát viselnek. A lobogók helyi szokás szerint.

Amikor a halotti menet a ravatalozóból a sírhoz indul, legyen kísérô harangszó. Esôs idô esetén a szertartás után a ruhák és a lobogók kiterítve szárítandók. A lobogókat vizes állapotban soha ne göngyöljük össze.

Sírkôszentelés

A szertartást végzô papot vagy diakónust a sekrestyés kíséri, aki gondoskodik karingrôl, lila stóláról és szenteltvízrôl. Több helyen szokás, hogy a papot csak a kántor kíséri, ami jobb, mert a szertartást ének vezeti be vagy zárja.


II. A szentmise

1. A szentmise Jézus Krisztus keresztáldozatának megjelenítése, ezért nagy tisztelettel kell végeznünk mindent, ami vele kapcsolatos.

2. A szentmiséhez olyan színû miseruhát kell kikészíteni, amilyet a direktórium jelöl. A napi színtôl a misézô pap akkor tér el, ha temetési vagy más alkalmi misét végez. Az eltérést a plébános a heti miserendben rendszerint feltünteti. A kikészített miseruha színével egyezzen a stóla és a kehelytakaró színe. Az egyes részek így kerülnek az öltöztetô asztalra:

--	a miseruhát bélésével kifordítva, kisimítva tesszük az öltöztetô asztalra,

--	a stólát ráhelyezzük. Ügyeljünk arra, hogy a stólán a fehér védôszalag mindig tiszta legyen,

--	a zsinórt a miseruha mellett oldalt helyezzük el. Öltöztetésnél a zsinórt úgy adjuk hátulról a pap kezébe, hogy a zsinór bojtja neki jobb kezébe jusson,

--	a vállkendô legfelülre kerül szétnyitva, két kötözô szalagjával középre hajtva.

A kehely elôkészítése

A kehely elôkészítésekor legyen kéznél egy finom, puha ruha, amellyel finoman áttöröljük a kelyhet. Egymásután helyezzük rá a kehelykendôt (középen kissé benyomva) a paténát (szintén finoman áttörölve), a nagy ostyát, a kehelyfedôt, végül a kehelyabroszt (korporálét). Legfelülre kerül a tabernákulum kulcsa. A kelyhet ezután a liturgikus rendelkezéseknek megfelelôen az oltár közelében elhelyezett elôkészítô asztalra helyezi el a sekrestyés.

A misekancsók (ampolnák)

Mindig tisztára törölve legyenek eltéve. Az ampolnákat tálcára helyezzük, a boros kancsót jobbra, a vizes kancsót mellette balra, kéztörlô kendôvel letakarjuk és kikészítjük arra a helyre, ahonnan a ministránsok az oltárhoz viszik. A bort, ostyákat és a vizet ajánlatos elzárható szekrényben tartani. Nagy nyári melegben csak 3-4 napra való bort tartsunk a sekrestyében.

Misekönyvek

A misekönyvek nagy gonddal készítendôk elô. A Misekönyv II. kötetét a ministráns viszi magával a kivonuláskor, ministráns hiányában pedig kikészítendô a papi székhez. Az Olvasmányok könyvét és a Hívek könyörgését, miután a misézô a megfelelô szövegeket kikereste, szalagokkal megjelölte, az olvasóállványra kell kikészíteni. A Misekönyv I. kötete az oltáron elhelyezett könyvtartóra kerül.

A misézô pap öltöztetése

A vállkendô felvételével kezdôdik. A sekrestyés a szükségnek megfelelôen megigazítja. Ezután a pap jobb karja felôl a miseinget adja a nyakába és hátul segít lehúzni. Majd hátulról a pap kezébe adja a zsinórt úgy, hogy a bojtjai a papnak a jobb oldalon legyenek. A miseinget esetenként helyettesíti a kukulla, amihez nem kell zsinór. Ha az alba hosszú, fel kell húzni a még laza zsinór alatt, bôségét ráncba szedni és eligazítani úgy, hogy az elöl és hátul egyforma hosszú legyen. Miután a pap a stólát nyakába tette, adja fel a pap jobb keze felôl a színére kifordított miseruhát (a kazulát).

A sekrestyés ügyeljen arra, hogy a pap mindig rendezett öltözékben menjen ki az oltárhoz. Jó, ha van a sekrestyében tükör, amelynek segítségével a pap is tudja magát ellenôrizni.

A ministránsok

A ministránsok felöltöztetése mindig gondosan történjen. Színben a misézô öltözékének színéhez igazodjék. Ministráns hiányában a sekrestyés végzi el az oltár szolgálatát: csenget, tartja a tálcát áldozáskor stb. A nép nevében hangosan mondja a feleleteket.

Ünnepélyes mise, koncelebrálás

Ünnepi alkalommal a fômisézôvel több pap misézik együtt. Ilyenkor mindegyiknek külön kell miseruhát készíteni. Ha nincs elegendô kazula, csak a fômisézô vegye fel, a többi koncelebráló részére elég a stóla a miseinghez, illetve a kukullához. Áldozáshoz az ostyát és a misebort a misézôk számának megfelelôen kell kikészíteni. Ünnepi misében füstölés van: a mise elején, az evangéliumkor, felajánlás végén és úrfelmutatás alatt. A tûzért és a tömjénért jövô segédkezôket a sekrestye ajtajában kell várni.

Amikor az egyházmegye fôpásztora misézik a templomban, akkor a fôoltáron, a tabernákulum fölött még egy gyertyát kell elhelyezni és meggyújtani. A fôpásztor a fôbejárat felôl vonul be a templomba. Ehhez a templom ajtaja legyen kitárva. Ezen alkalommal egy ministráns szenteltvizet és hintôt visz és átadja a plébánosnak, aki az ajtóban fogadja a fôpásztort.

Gyászmise lucernáriummal

Ehhez ki kell készíteni a húsvéti gyertyát a szentélybe vagy az olvasóállvány elé, valamint a szenteltvizet a közelébe. Mise végén a pap leveti a fekete miseruhát és fehér palástot vesz magára. A húsvéti gyertyát a liberára a sekrestyésnek kell meggyújtani. A liberához tüzet is kell készíteni, ha a celebráns a helyi szokáshoz igazodva füstölôt akar használni. A misézô nem vesz fehér palástot, hanem miseruhában marad olyankor, ha nem feketében misézik.

A mise befejezése

Az oltártól visszatérô misézônek a sekrestyés segít a levetkôzésben: leemeli a miseruhát, átveszi a stólát, hátulról kézbe veszi a kioldott zsinórt, majd alulról felemelve a miseinget segíti le a papról. Mise után mindent a helyére tesz. Az oltárgyertyákat kioltja, a villanyt lekapcsolja. A misézô oltárról eltávolítja a feszületet, a gyertyatartókat, a könyvtartót. Helyre rakja az ampolnákat, a kézmosó tálcát, a könyveket. Ha már kiüresedett a templom, az ajtókat gondosan bezárja.


III. A szentségek

A keresztség

A keresztelés elsô része a szertartáskönyv szerint a templom bejáratánál történik és ide a sekrestyés a kereszteléshez a következôket készíti elô:

--	keresztelendôk olaját,

--	kevés vattát,

--	karinget,

--	stólát,

--	szertartáskönyvet.

A templomban pedig a keresztelôkútnál:

--	kancsóban keresztelôvizet (télen langyosítva),

--	kis fehér inget,

--	gyertyát a keresztszülô részére,

--	kevés vattát,

--	egy tálkát, amely felfogja a lecsurgó keresztvizet,

--	egy törlôkendôt,

--	szent krizmát, amelyet a sekrestyébôl hoz ki,

--	meggyújtja a húsvéti gyertyát.

Ha több gyermek van, számuknak megfelelôen kell készíteni gyertyát és kis inget. Az oltáron égjenek a gyertyák és a szentély legyen kivilágítva.

A sekrestyés szerepe a szertartás alatt: szertartás közben a pap mellett áll. A bevezetô szertartás után a szent olajat a sekrestyébôl a keresztelôkúthoz viszi. A vízzel történô leöntéskor a gyermek feje alá tartja a tálkát. Kendôvel letörli a gyermek fejét a leöntés után. Avatás után mindent helyére tesz. A szertartás közben mondott imákat együtt mondja a szülôkkel.

Bérmálás

Az ünnepélyes bérmálást a fôpásztor vagy helyettese végzi. Ilyenkor a plébános jelöli ki a sekrestyés feladatait a helyi viszonyoknak megfelelôen.

Vannak azonban olyan esetek, amikor az egyházi kódex felhatalmazza a plébánost a bérmálás szentségének kiszolgáltatására. Ebben az esetben a plébános azt a krizmát használja, amelyet a kereszteléskor is használ. Ezt és egy kis vattát elô kell készíteni. A bérmáláshoz azt a szertartáskönyvet használjuk, amelybôl a keresztelést végezzük.

Oltáriszentség

A misén kívüli áldoztatáshoz a sekrestyés meggyújtja az oltárgyertyákat és kivilágítja a szentélyt. Az áldoztatáshoz karing kell és fehér stóla. Áldoztatáshoz a sekrestyés csenget, majd az áldoztató tálcát tartja az áldozó álla alá, miközben az áldoztató jobb keze felôl áll. Áldoztatás után a pap leöblíti ujjait. Ehhez legyen az oltáron állandó jelleggel kézmosó pikszis és kéztörlô.

A bûnbocsánat szentsége

A sekrestyés lehetôleg a gyóntatás alatt tartózkodjék a templomban. A gyóntatószéket idônként takarítsa. Legyen gondja arra, hogy a gyóntatószékben használatos stólán idônként a gyolcsvédôt cserélje le. Ügyeljen arra, hogy gyóntatás alatt kellô megvilágítás legyen a templomban, hogy a hívek használhassák imakönyveiket. A gyóntatás többnyire szentmisék elôtt történik, de olykor mise után is folytatódik. A sekrestyés várja meg a befejezést. Ha egyszerre több helyen van gyóntatás, mint ahány gyóntatószék van a templomban, gondoskodni kell megfelelô térdeplôkrôl, székrôl és stóláról.

Szentkenet szentsége

Betegellátás

A betegellátást a plébános önállóan végzi. A sekrestyés segítségét általában nem veszi igénybe. Mégis elôfordulhat, hogy a plébános igénybe veszi a sekrestyést és el kell kísérni ôt a beteghez. Ez fôleg éjszakai betegellátásnál fordulhat elô. Ilyenkor a plébános elôtt halad. A beteg házához érve nyissa ki az ajtót, a szobába betérve segítsen a háziaknak az asztal elôkészítésében, a gyertyagyújtásban vagy amiben éppen kell. A gyónás idejére kimegy a beteg szobájából és hívja magával a háziakat is. Jelzésre visszamennek, letérdelnek és a közös imádságokat, feleleteket mondja a háziakkal együtt. A sekrestyés magával viszi a szenteltvízhintôt és a kis csengôt. Visszafelé átveszi a plébánostól a felszerelést és a templomba viszi.

A házasság szentsége

Esküvô

A sekrestyében elôkészítendô:

--	karing,

--	fehér színû stóla,

--	fehér palást.

A templomban:

--	térdeplô a jegyesek számára,

--	székek a jegyesek számára,

--	ülôhely a tanúk számára a jegyesek mögé,

--	tálca az oltárra a gyûrûk számára,

--	szenteltvízhintô,

--	gyertyák meggyújtva,

--	feszület,

--	szertartáskönyv.

Ünnepélyes esküvôre a templomot díszíteni kell:

--	futószônyeget terítünk le az ajtótól az oltárig,

--	virágdíszítést alkalmazunk,

--	díszkivilágításról gondoskodunk.

Elôfordul, hogy a násznép a megbeszélt idôpont elôtt érkezik meg. Ezért ajánlatos mindennel idejében elkészülni.

A sekrestyés a szertartás alatt oltárközelben tartózkodik. Amikor a fiatal pár megjelenik az ajtóban, meghúzza a jelzô csengôt, amellyel jelt ad a kántornak. Az oltárhoz érkezett menyasszony kezébôl elveszi a csokrot, amely a szertartás alatt lehet az egyik ministráns vagy tanú kezében, vagy elhelyezhetô egy székre. A csokrot a szertartás végén visszaadja a menyasszonynak. Esküvô után a gyertyákat eloltja, a világítást kikapcsolja, a szônyeget felgöngyöli és mindent a helyére rak. Olykor a násznép annyira zajos, hogy az nem méltó a templomhoz. Ilyenkor a sekrestyés udvariasan, de határozottan figyelmeztesse a jelenlévôket, hogy legyenek tekintettel a szent helyre, ôrizzék meg a csendet.


IV. Az egyházi év

1. Az egyházi év középpontjában húsvét titka áll, amelyben az érettünk meghalt és dicsôségesen feltámadt Krisztust ünnepeljük.

2. Az egyházi év advent elsô vasárnapjával kezdôdik és Krisztus Király vasárnapját követô szombattal fejezôdik be. Liturgikus szempontból két ünnepkörbôl tevôdik össze:

--	a karácsonyi ünnepkör (kis ünnepkör)

--	a húsvéti ünnepkör (nagy ünnepkör)

Advent

1. Az egyházi év kezdete a Szent András napjához legközelebb esô vasárnap. A karácsonyi ünnepekre való elôkészület ideje ez, amikor Isten Fiának az elsô eljövetelére emlékezünk. Másrészt olyan idôszak, amely Krisztusnak második, világvégi eljövetelére irányítja figyelmünket.

2. A liturgia színe lila (viola). Advent elsô vasárnapja elôtti szombaton a templom térítôit lila színûre cseréljük. A szertartásokhoz a papnak és a ministránsoknak is lila színû ruhát készítünk. Advent 3. vasárnapján használhatunk lila helyett rózsaszínt, mert ez Örvendezô (Gaudete) vasárnap.

3. A virágok eltávolítása. Advent 1. vasárnapja elôtti szombaton a virágokat el kell távolítani az oltárokról és a szobrokról. Ilyenkor a szentély dísze az adventi koszorú legyen.

4. Az adventi koszorút a misézô oltár mellett helyezzük el. A koszorút fenyôgallyból fonjuk, lila szalaggal kötjük át és négy gyertyát helyezünk el rajta. A fenyôág karácsonyra, a lila szalag a bûnbánatra, a 4 gyertya advent 4 vasárnapjára emlékeztet.

Az adventi koszorút ízlésesen készítsük el, hogy a hívek számára hitbeli és esztétikai élményt nyújtson. A koszorú gyertyáit a vasárnapi misék elôtt, a hívek jelenlétében a misézô pap gyújtja meg rövid szertartás keretében. Advent elsô vasárnapján és hetében egyet, a másodikon kettôt, a harmadikon hármat, a negyediken négy gyertyát gyújtunk meg a koszorún.

5. Hajnali misék advent hétköznapjain vannak a korai órákban, általában 6 órai kezdettel. Ezeken a miséken a miseruha lila vagy fehér. A mise után szokás az Úrangyala közös imádkozása.

Karácsony

1. Fôünnep, az Úr Jézus születésének emléknapja. Kellô elôkészítést kíván. Karácsony elôtti napokban nagytakarítást kell végezni a templomban. Karácsonyfákkal és fenyôgallyakkal díszítünk. A díszítés olyan legyen, hogy a templomba érkezôknek lelki élményt nyújtson! Megengedett, de nem kötelezô a villanyégôk használata a karácsonyfákon és az ezüst szálakkal történô szolid díszítés. Készítsünk Betlehemet alkalmas helyen. Elôtte az adományok gyûjtésére zárt persely legyen. Díszítsünk ízlésesen.

2. Liturgikus színe a fehér. Ilyenkor a legszebb ruhákat vesszük elô. A használatba vett fehérnemûk is legyenek frissen mosottak, vasaltak.

3. Karácsonykor miden pap három szentmisét mondhat. Ezekbôl az elsô éjfélkor van. Erre a szokottnál korábban nyissuk ki a templomot. Számítani kell az elôbb érkezôkre, akik esetleg távolabbról jönnek. A fenyôfák legyenek kivilágítva attól az idôtôl, amikor az elsô ember bejön a templomba. A második mise a pásztorok miséje, amelynek idôpontját a plébános határozza meg. A harmadik mise a délelôtti ünnepi mise.

Ünnepi kivilágítás. A karácsony olyan nagy ünnep, hogy teljes kivilágítást kíván. Ilyenkor, de egyéb ünnepeken is a díszkivilágítás nem a látásviszonyok javítására szolgál, hanem a tiszteletet fejezi ki. Hangsúlyozzuk az ünnep méltóságát ezzel a külsôséggel is!

Évvégi hálaadás

Az év utolsó estéjén, karácsony nyolcada alatti hetedik napon, Szent Szilveszter pápa napján hálaadó liturgiát végzünk a templomban. Kikészítendôk:

--	a szentmiséhez szükséges kellékek,

--	tûz,

--	tömjén,

--	szertartáskönyv,

--	vélum,

--	szentségkitételnél szokásos gyertyák az oltáron,

--	monstrancia.

Ha nincs mise:

--	karing,

--	fehér stóla,

--	fehér palást,

--	ajánlatos a díszkivilágítás.

Perselyezünk akkor is, ha nincs szentmise.

Vízkereszt

1. Ideje: az egyházban évszázadok óta január 6. Mivel azonban ez hazánkban munkanap, az ünnepet újév után az elsô vasárnapon tartjuk.

2. Szertartása: ezen a napon fômise elôtt, vagy már elôzô este vízszentelést végzünk. Ehhez annyi vizet kell kikészíteni, hogy a hívek igényeit kielégítse.

3. Kikészítendôk:

--	elegendô mennyiségû víz,

--	egy tányéron só,

--	tömjén,

--	kréta, amelyet majd a házszenteléshez használnak,

--	csésze vízmerítéshez,

--	tölcsér,

--	tûz,

--	szertartáskönyv.

Ha nem misével összefüggôen történik a szentelés:

--	karing,

--	fehér palást,

--	fehér stóla.

A szenteltvíztartók legyenek üresek, kitisztítottak.

4. Szentelés utáni tennivalók. A sekrestyés a vízszentelés után a vizet olyan helyre viszi, ahol a nép könnyen elérheti és vihet belôle. A celebráns a friss szenteltvízzel meghinti a népet, a sekrestyés pedig a szenteltvíztartókat feltölti szenteltvízzel.

5. Házszentelés. Vízkeresztkor és az utána következô napokon vannak a házszentelések. A helyi szokásoknak megfelelôen a kántor vagy a sekrestyés megy a pappal. A szenteléshez kell karing, fehér stóla, szenteltvíz, kréta. A házszentelés a plébános irányítása szerint a helyi szokások figyelembevételével történik.

Húsvéti ünnepkör

Nagyböjt

A nagyböjt hamvazószerdán kezdôdik és a nagycsütörtöki esti miséig tart. A liturgia színe lila.

Hamvazószerda

Hamvazószerda elôtti teendôk:

--	az oltárokat, a szoborállványokat viola színû térítôkkel kell leteríteni,

--	az elôzô év virágvasárnapján megszentelt barkák elégetésébôl nyert hamut elô kell készíteni,

--	az oltárokról, a szobrokról minden virágdíszt el kell távolítani.

Hamvazószerdán kikészítendô:

--	a mise elôtt megfelelô helyen ott legyen a hamu,

--	a hamu mellé szenteltvíz helyezendô,

--	víz, ami hamvazás után kézöblítéshez kell,

--	kéztörlô kendô.

Nagyböjt 5. vasárnapja

(régebben feketevasárnap)

Megtartható az a szokás, hogy a mai naptól kezdve letakarjuk a keresztet, de már nem kötelezô. Indoklás: a keresztet régen azért takarták le, mert drágaköves volt és nem a meghalt Jézus alakja volt rajta. Ez nem illett a szenvedés komolyságához. Késôbb már a meghalt Krisztus alakja került a keresztre. Logikus tehát, hogy ne éppen most, az Úr Jézus szenvedésére emlékezve takarjuk le.

Virágvasárnap

(az Úr szenvedésének vasárnapja)

1. Virágvasárnap elôtt a sekrestyés kellô idôben szerezze be a barkaágakat.

2. Virágvasárnapra kikészítendôk:

--	az oltár elôtt megfelelô helyen asztal, fehér térítôvel letakarva,

--	az asztalon barkaágak,

--	a hamu készítéséhez a barkaköteg összekötve,

--	szenteltvíz,

--	körmeneti kereszt,

--	a körmenethez 2 gyertya gyertyatartón,

--	piros színû miseruha (illetve palást),

--	piros ministránsruhák,

--	esetleg tûz és tömjén a körmenetre.

3. Szertartás. A templomba való bevonulás a fôajtón keresztül történik. Körmenet mise elôtt, a barkaszentelés után következik. A bejárati ajtók legyenek kitárva. A körmenet szükség esetén megtartható a templomon belül is, ha a belsô templomtér lehetôvé teszi.

Nagycsütörtök

1. Krizmaszentelési mise

Ezt a szentmisét a püspök a székesegyházban saját papjaival mutatja be. A szentmisében történik az olajok megáldása. A plébániatemplomban az újonnan megszentelt olajhoz a sekrestyés elôkészíti az olajos edényeket. A múlt évrôl megmaradt olajokat elégeti, az edényeket kitisztítja. A helyi szokásnak megfelelôen gondoskodik az olajok hazahozataláról.

2. Az esti mise elôtti teendôk:

--	a szentségház legyen teljesen üres,

--	az ôrzési hely legyen elôkészítve,

--	a cibóriumba annyi kis ostyát készítsünk, amennyi elég a mai két szín alatti és a nagypénteki áldoztatásra,

--	kereplôk kikészítése,

--	tûz és tömjén,

--	vélum,

--	a lábmosáshoz megfelelô tál, víz kancsóban, fehér törlô.

3. A szertartás lefolyása

Amíg a dicsôséget éneklik, szólnak a harangok, amelyek a húsvéti vigília miséjéig hallgatnak.

Az áldozás utáni könyörgés befejeztével a pap tömjént tesz a tûzre, majd letérdel és háromszor megtömjénezi az Oltáriszentséget. Azután vélummal a vállán kezébe veszi az áldoztató kelyhet és átviszi az elôre elkészített ôrzô helyre. A pap elôtt halad a sekrestyés és tömjénezik. A körmenetben a ministránsok is részt vesznek. Az Oltáriszentség ôrzésének helyére érve a pap leteszi a cibóriumot, ismét megtömjénezi az Oltáriszentséget, majd beteszi az ideiglenes szentségházba. Rövid ima után visszatérnek a sekrestyébe.

4. A lábmosás szertartása

A homília után, ahol a lelkipásztori megfontolások úgy ajánlják, elvégzik a lábmosás szertartását. A sekrestyés elôzetes megbeszélés alapján segít a szertartást végzô papnak.

5. Oltárfosztás

A nagycsütörtöki szertartás oltárfosztással zárul. Ezt a pap röviden végzi el. Utána a sekrestyés mindent eltávolít az oltárról, az Oltáriszentség állandó ôrzésére szolgáló oltárszekrény ajtaja nyitva, az oltár csupaszon marad.

Nagypéntek

A szentsír

A szentsírt a templom megfelelô helyén csütörtökön vagy pénteken délelôtt lehet elkészíteni, virágokkal feldíszíteni, gyertyákkal ellátni. A szentsír látogatására a templomok nyitva vannak nagypénteken és nagyszombaton. A szentsírnál égô gyertyákat folyamatosan figyelni kell. A szentsírnál az Oltáriszentség nincs kitéve. A nagypénteki liturgiának 3 fô része van:

1.	Az igeliturgia

2.	Hódolat a kereszt elôtt

3.	Szentáldozás

Az igeliturgia

1. Kellékei:

--	piros színû miseruha,

--	misekönyv II.,

--	olvasmányok könyve,

--	passióénekléshez kotta,

--	könyvtartó az oltárra,

--	2 gyertya gyertyatartóval és feszület.

2. Szertartása:

--	kivonulás az oltárhoz,

--	a pap arcra borul, a ministránsok és a hívek térdelnek,

--	a pap kíséretével az ülôhelyekhez vonul,

--	könyörgés,

--	ószövetségi olvasmány (mindenki ül),

--	válaszos zsoltár,

--	szentlecke,

--	passió Szent János evangéliumából,

--	homília,

--	tíz egyetemes könyörgés (mindenki áll).

A könyörgések befejeztével a ministránsok kihozzák a sekrestyébôl a letakart feszületet és hoznak 2 gyertyát gyertyatartón meggyújtva.

Hódolat a kereszt elôtt

1. Kellékei:

--	körmeneti kereszt,

--	két hordozható égô gyertya.

2. Szertartása:

--	a pap a kereszttel az oltár közepéhez áll,

--	három szakaszban mutatja fel a keresztet a híveknek,

--	egy ministráns tartja a feszületet a földön megtámasztva, két égô gyertya között,

--	a pap, majd a ministránsok és a hívek a kereszthez járulnak, térdet hajtanak, kezükkel érintik azt,

--	a pap a feszületet helyére teszi az oltárnál,

--	a gyertyatartókat az égô gyertyákkal az oltáron, illetve a feszület közelében helyezik el.

Szentáldozás

1. Elôkészítendô (amíg a kereszt elôtti hódolat tart):

--	oltárterítô,

--	korporálé,

--	misekönyv,

--	kereplôk,

--	áldoztatáshoz tálca.

2. Szertartása:

--	a pap két kísérôvel elhozza az Oltáriszentséget,

--	a Miatyánk közös elimádkozása,

--	áldoztatás,

--	az Oltáriszentség visszavitele az ôrzôhelyre,

--	befejezô könyörgés,

--	bevonulás a sekrestyébe.

Nagyszombat. Húsvéti vigília

Ezen a napon az Egyház Urunk sírjánál idôzik, szenvedésérôl és haláláról elmélkedik. A húsvéti vigília szertartása nagyszombaton este, a sötétség beállta után kezdôdik. A szertartás a következô részekbôl áll:

1.	Tûzszentelés

2.	Igeliturgia

3.	A keresztség liturgiája

4.	Ünnepi mise

5.	Körmenet

A pap és a segédkezôk úgy öltöznek, mint miséhez szokás. A napi szín fehér.

Tûzszentelés

1. Kellékei:

--	tûz a templom elôtt,

--	csípôfogó a parázs kivételéhez,

--	húsvéti gyertya,

--	a húsvéti gyertya díszítô részei,

--	üres füstölô és tömjén,

--	szenteltvíz,

--	feltámadási szobor,

--	két gyertyatartó gyertyákkal ellátva,

--	állvány a húsvéti gyertyához a szentélyben,

--	csengôk,

--	szertartáskönyv.

2. Szertartása

Kíséretével a pap a templomon keresztül kivonul a tûzhöz. A templomban nincs világítás. A templom elôtt megszenteli a tüzet, parazsat tesz a füstölôbe, feldíszíti a húsvéti gyertyát, meggyújtja az új tûzrôl, megindul kíséretével vissza a templomba. Induláskor énekli: Krisztus világossága! A templom elôcsarnokában ugyanezt énekli és ekkor a húsvéti gyertyáról meggyújtják gyertyáikat a ministránsok és a hívek. Harmadszor a templom belsejében hangzik fel az ének: Krisztus világossága! Ekkor kell a sekrestyésnek meggyújtania a templom gyertyáit és bekapcsolni a villanyégôket. A húsvéti gyertya a tartóra kerül. Ezután a diakónus elénekli az Exultet kezdetû húsvéti öröméneket.

Igeliturgia

1. Elôkészítendôk:

--	az olvasmányok könyve,

--	az oltárra misekönyv,

--	csengôk.

2. Szertartása

Több szentírási szakaszt olvasunk fel. Mindegyikhez tartozik zsoltár és könyörgés. Amikor az utolsó ószövetségi olvasmányt olvassák, meggyújtják az oltárgyertyákat. A Glória éneklésekor megszólalnak a harangok, a csengô és az orgona. A szentlecke után hármas alleluja van.

A keresztelés liturgiája

1. Elôkészítendôk:

--	víz a végzendô keresztelésekhez,

--	só,

--	kéztörlô kendô,

--	szenteltvízhintô,

ha keresztelés van, akkor:

--	szent olajok,

--	kancsó üresen!,

--	tálca,

--	szenteltvízhintô.

2. A szertartás menete

A bevezetô fohász után a Mindenszentek litániáját éneklik. A keresztvíz megáldása és a keresztségi fogadás megújítása után, ha van keresztelendô gyermek, következik a keresztelés. Ebben a sekrestyés úgy mûködik közre, mint kereszteléskor szokott. A keresztelés után a pap meghinti a híveket a megáldott vízzel. A keresztség liturgiája a hívek könyörgésével ér véget.

Ünnepi szentmise

Ha a szentmisében felajánláskor oltárfüstölést végzünk, tûzrôl is kell gondoskodni. A miséhez két nagy ostyát készítünk, mert a körmenethez a monstranciába is kell egy.

Körmenet

1. Elôkészítendôk:

--	baldachin,

--	fáklyák,

--	tûz,

--	füstölô, tömjén,

--	szertartáskönyv,

--	vélum.

2. A szertartás

A feltámadási körmenet a mise befejeztével az oltártól, némely helyen a szentsírtól indul. A sekrestyés vagy a ministránsok az oltárhoz hozzák a tüzet és a tömjént. A pap megtömjénezi az Eukarisztiát. A sekrestyés vállára adja a vélumot. A pap kézben tartva a Szentséget beénekli: Feltámadt Krisztus... és elindul a körmenet. A körmenet indulásakor rövid harangszó legyen. Nem célszerû, ha az egész körmenet alatt szólnak a harangok, mert zavarja az éneket.

A körmenet a szentségi oltárhoz tér vissza, ahol a szokott módon, áldással és a himnuszok eléneklésével fejezôdik be a szertartás.

A sekrestyés mindent a helyére tesz.

Húsvétvasárnap

A reggeli mise elôtt sok helyen ételt szentelnek. Ha a sekrestyés az ételek megáldásánál ministrál, kézben tartja a szenteltvizet. Ételáldás után átveszik a hívektôl az ajándék tojásokat, ha ez szokásban van.

A húsvéti gyertyát pünkösdig az oltár mellett helyezzük el. Minden énekes misére meg kell gyújtani, valamint más szertartásokra is.

Húsvét 3. vasárnapja

A plébániatemplomokban ezen a napon van a búzaszentelés. Ha a körülmények engedik, a határban történik. A templomban pedig a szentélyben fehér térítôvel letakart asztalt helyezünk el és azon annyi zöld búzát, hogy minden jelenlévônek jusson egy szál. A szenteléshez szertartáskönyv és szenteltvíz kell. A megszentelt búzát a kijáratnál helyezzük el a hívek részére.

Pünkösd

Ezzel a nappal befejezôdik a húsvéti ünnepkör. A mise végén a húsvéti gyertyát az oltár mellôl eltesszük a keresztkút mellé és a keresztelések alkalmával meggyújtjuk. Errôl kell meggyújtani a keresztelendôk gyertyáját is.

A sekrestyés gondosan ápolja, öntözze a húsvétra hozott cserepes virágokat, mert így azok pünkösdig eltarthatók. Sok templomban van olyan nô, aki szívesen vállalja magára az oltárnak virággal való díszítését. A sekrestyés fogadja örömmel az ilyen önkéntes segítôt. Egyrészt azért, mert ezzel egy gondot vesz le a válláról, másrészt pedig szakszerûbb díszítést kaphat az oltár. Nem mindenkinek van érzéke az ízléses díszítéshez. Némely helyen pl. túlzsúfolják virággal az oltárt, és ezért nem szép.

Évközi idô

Évközi idônek azt az idôszakot nevezzük, amely a húsvéti és karácsonyi ünnepkörön kívül a liturgikus évben megmarad. Az évközi idô egységes idôszakot alkot, bár nem folyamatosan. Egyik része Jézus megkeresztelkedésének ünnepe utáni hétfôn kezdôdik, és hamvazószerdáig tart. A másik része pünkösd vasárnapja után kezdôdik és advent elsô vasárnapja elôtti szombaton fejezôdik be.

Az évközi idôben nem egy bizonyos szempontból ünnepeljük Krisztus misztériumát, hanem a maga teljességében, különösen vasárnapokon. Ebbe az idôszakba azok a mozgó ünnepek kerülnek, amelyek a húsvéttól függôen egyik évben korábban, másik évben késôbb esnek. Ilyenek:

Urunk fôünnepei és ünnepei:

--	Urunk bemutatása

--	Szentháromság vasárnapja

--	Jézus Szíve ünnepe

--	Urunk színeváltozása (augusztus 6.)

--	Krisztus Király ünnepe

Mária-ünnepek

--	Sarlós Boldogasszony

--	Nagyboldogasszony

--	Kisboldogasszony

--	Magyarok Nagyasszonya

Apostolok ünnepei

Szentek ünnepei

Könyörgô napok

Az évközi idôszaknak liturgikus színe a zöld, a reménynek, a beteljesedést ígérô tavasznak a színe. Azonban a fôünnepek és emléknapok miseruhája ettôl eltérô színû, amely eltérést a direktórium jelöli. Évközi idôben a díszes oltárterítôk helyett szolidabb fehér térítôket használunk.

Jelentôsebb ünnepek az évközi idôben

Urunk bemutatása

(Gyertyaszentelô Boldogasszony)

1. Elôkészítendôk:

--	fehér miseruha,

--	ministránsruhák,

--	tûz, tömjén, szenteltvíz,

--	körmeneti kereszt,

--	asztal a templom részére szánt gyertyák elhelyezésére,

--	torokáldáshoz való gyertya.

2. Szertartása

A gyertyák szentelése a fômise elôtt történik. Helye egy elôkészített asztal. A sekrestyés azokat a gyertyákat helyezi az asztalra, amelyeket a templom részére szántak. Helyi szokás szerint a hívek a szentelésre hozott gyertyákat nem viszik az asztalra, hanem a szentelés alatt a kezükben tartják. A szertartást végzô pap a padok között végighaladva szenteli meg azokat. A szertartás alatt a sekrestyés a szentelés helyén van. Szentelés után segít a gyertyák meggyújtásában. Egyenként meggyújtja a papnak és a ministránsoknak szánt gyertyákat, a pap kezébe adja, a pap pedig továbbadja a segédkezôknek. Ezután a tüzet és tömjént beviszi a sekrestyébe. A ministránsok a nép közé mennek az égô gyertyákkal, és a hívek a ministránsok gyertyáiról gyújtják meg saját gyertyáikat. A pap felszólítására indul a körmenet, a körülményektôl függôen a templom körül vagy csak a templomon belül tartható. A körmenet alatt szólnak a harangok, ha a plébános jónak látja. A körmenet végén a sekrestyés elveszi a paptól és a ministránsoktól az égô gyertyákat és beviszi a sekrestyébe.

A szentelés szertartása után következik a szentmise. A többi megszentelt gyertya az asztalon marad és a sekrestyés a mise végén onnét teszi helyre.

A gyertyák tárolása gondosan történjék! Legyen külön fiók vagy láda, ahol nagyság szerint legyenek áttekinthetôen elhelyezve. A gyertyatörmeléket külön helyre kell összegyûjteni, mert azok esetleg a gyertyaöntônél becserélhetôk.

Torokmegáldás (balázsolás)

Február 3-án és utána következô vasárnapon a hívek torokmegáldásban részesülnek.

1. Kellékei:

--	erre az alkalomra készült speciális gyertya,

--	karing,

--	piros stóla.

2. Szertartása

A balázsáldás evangélium után van, ha szentmiséhez kapcsolódik. A február 3-a utáni vasárnapon azonban szentmise végén történik.

Gyermek- illetve virágáldás

1. Ideje: néhány helyen szép szokás, hogy június 13-án, Páduai Szent Antal napján a pap megáldja a kisgyermekeket és a virágokat.

2. Menete: a sekrestyés virágokkal gazdagon feldíszíti a Szent Antal oltárt, ennek híján egy másik mellékoltárt. Meghirdetett idôben oda vonul a pap karingben, fehér stólával a sekrestyés kíséretében. A pap az áldások könyvébôl megáldja a virágokat és a kisgyermekeket, Szent Antal égi oltalmába ajánlva ôket. A megszentelt virágokból egy-egy szálat kapnak a gyermekek. Ezek kiosztásában a sekrestyés segíthet.

Autók megáldása

1. Ideje: Szent Kristóf napjához kapcsolódóan végezhetô május vagy június valamelyik vasárnapján.

2. Elôkészítendô:

--	fehér karing,

--	fehér stóla,

--	áldások könyve,

--	szenteltvíz,

--	emlékkép, ha errôl a plébános elôre gondoskodik.

3. Szertartása

A szentelô pap rövid beszédben a templomban ismerteti a szentelés jelentôségét. Majd a sekrestyés kíséretében arra a helyre vonul, ahol az autók parkolnak. Itt egyenként meghinti a jármûveket.

Elsôáldozás

Általánosan május egyik alkalmas vasárnapján kerül sorra. A sekrestyés elôzô napon a szokottnál körültekintôbben díszíti fel a templomot.

Amikor az elsôáldozó gyermekek szüleikkel bevonulnak a templomba, az oltárhoz érkezésig szóljanak a harangok. A menet élén a körmeneti kereszttel halad a fôministráns. A sekrestyés, amikor a menet eleje a templom küszöbét átlépi, a fali csengôvel adjon jelt a kántornak a kezdésre.

Úrnapja

Krisztus szent Testének és Vérének ünnepe. Pünkösd utáni második vasárnapon tartjuk.

1. Elôkészítése:

--	elôtte való napon beszerezzük a sátrak készítéséhez szükséges zöld gallyakat,

--	a sátrak felállításához használni szokott vasvázat elôzô napon összeszereljük,

--	elôre megszervezzük a hívek körébôl azokat, akik közremûködnek az egyes sátrak díszítésében,

--	kora reggel a hívek segítségével elkészítjük az oltárokat,

--	gondoskodunk asztalokról,

--	az asztalok leterítésére megfelelnek a fehér asztalterítôk,

--	kellô számú gyertya a négy sátor oltáraira a templom gyertyakészletébôl,

--	szabadtéri oltárhoz hangosító berendezés.

2. Szertartása

A szertartás szentmisével kezdôdik. Mise végén elindul a körmenet szokott módon az elsô sátorhoz. A négy oltár közül egy lehet a templomon belül a mellékoltárnál. A körmenet alatt végig kell tûz. A sekrestyésnek legyen gondja arra, hogy parázs folyamatosan legyen a füstölôben. Célszerû két füstölônek a használata és váltakozva kivinni a sátrakhoz. Körmenet alatt csak akkor tanácsos harangozni, ha a körmenet olyan távol kerül a templomtól, hogy hangja nem zavarja az éneket.

A körmenet alatt az elsôáldozó lányok az általuk összegyûjtött virágszirmokból folyamatosan hintenek a szentségi Jézus elé. A szirmok szórását tanácsos a templomon kívül elkezdeni.

Nagyméretû gallyakat lehetôleg ne vigyünk a templomba, mert karcolásukkal károsíthatjuk a templom festését és berendezését.

Minden oltárra helyezzünk egy-egy korporálét, amelyre a monstrancia kerül. A szertartáshoz szükséges kellékek:

--	2 nagy ostya, (két szín alatti) áldoztatáshoz kellô számú kis ostya,

--	füstölô, jó ha kettô van belôle,

--	tömjén,

--	vélum,

--	baldachin,

--	szertartáskönyv,

--	körmeneti kereszt,

--	asztalok a sátrakba,

--	lobogók a helyi szokásoknak megfelelôen,

--	segédkezôknek ruha,

--	virágok,

--	zöld gallyak,

--	az oltárok vasváza, ha van ilyen,

--	fehér palást.

Amennyiben a szentségi körmenet hosszabb idôt vesz igénybe és a nép a templomból kivonult, a villanyvilágítást kikapcsolhatjuk. Csak akkor kapcsoljuk fel újból, amikor a negyedik sátortól jönnek vissza.

Esôs idô esetén a körmenetet a templomban tartjuk. Erre a kényszerhelyzetre is fel kell készülni.

Templom búcsú

A templom patrónusának ünnepe. Rendszerint a védôszent emléknapja után következô elsô vasárnapon tartjuk.

1. Elôkészítendôk:

--	mindaz, ami a körmenethez kell, lásd az úrnapi elôkészületet,

--	szabadtéri oltárhoz hangosító berendezés,

--	a templom évi nagytakarítása is a búcsú elôtti héten legalkalmasabb, fôleg, ha a búcsú nyárra esik,

--	áldoztatáshoz kellô számú kis ostya,

--	vendég papoknak karing, stóla vagy miseruha, ha koncelebrálnak,

--	az összes ministránsruha (a fekete színûek kivételével),

--	lobogók a helyi szokásokhoz igazodva,

--	szabadtéri oltár, ha kicsi a templom és a hívek nagy számban szoktak összejönni.

2. Szertartása

A templomot a szokottnál korábban kell kinyitni. Egyrészt gyóntatás miatt, másrészt az idegenbôl érkezôk számára. Az ünnepi misében kezdéskor, felajánláskor és Úrfelmutatáskor oltárfüstölés van. Ezért tûzrôl kell gondoskodni.

A délutáni litániához tûz kell, ha szentségkitétellel történik. A tennivaló ugyanaz, mint szentségkitételnél.

Szentírás vasárnapja

Szeptember utolsó vasárnapja.

1. Elôkészítendô:

--	díszkötésû Biblia,

--	könyvtartó,

--	tûz,

--	tömjén,

--	virágokkal szolidan díszített fô- vagy mellékoltár.

2. Szertartása

A pap a szentmise elôtt arra a helyre vonul, ahol a Biblia kiemelkedô elhelyezést kapott. Szokott módon tömjénez. Füstölés után a sekrestyés a tüzet és a tömjént visszaviszi a sekrestyébe. Ezután következik a szentmise.

Terménymegáldás

Szép szokás, hogy augusztus utolsó vasárnapján a föld termésébôl gyümölcsöt, zöldséget, gabonát visznek az ünnepi szentmisére. Ezeket a pap a szentmise elôtt megáldja. Ehhez kell az áldások könyve, tûz, tömjén, szenteltvíz. Az adományok részére készített asztalon ízlésesen rendezze el az adományokat a sekrestyés.

Halottak estéje és napja

Halottak estéje november 1-jén van. Megfelelô idôben a temetôben litániát végzünk a halottakért. A halottakért a templomban is végezhetô ünnepélyes könyörgés. A szertartáshoz fekete palást és stóla készítendô, de lila színû ruhát is lehet használni. Ilyenkor szokott lenni az új síremlékek megáldása bejelentés alapján. A sírkövek megszenteléséhez a papot a sekrestyés vagy a kántor kíséri el és viszi a szenteltvizet.

Egyes helyeken a hívek szívesen égetik gyertyáikat a templomban az elhunytakról való megemlékezés jegyében. Ajánlatos erre a célra megfelelô helyet kijelölni és a meggyújtandó gyertyáknak fémbôl készült tálcát (esetleg egy nagyobb tepsit) elhelyezni.

Egyebekben a helyi szokások érvényesülhetnek.


V. Liturgikus könyvek

Misekönyv I.

A szentmisék végzéséhez szükséges, díszkötésû könyv, amelyet a sekrestyés mise elôtt az oltáron lévô könyvtartóra helyez.

Misekönyv II.

Egy vékonyabb azonos nagyságú könyv, amelyet a ministráns visz magával, amikor a misézô pappal indul a sekrestyébôl. A ministráns nem teszi az oltárra, hanem a legilére, a papi szék elôtti állványra. Ez nem azonos az ambóval. Ha nincs legile, akkor a ministráns kézben tartja a misekönyvet. A könyörgésre a megjelölt helyen kinyitja és a pap elé tartja. Használat után az oltár sarkára helyezi vagy az ülôszéken hagyja. Ha nincs ministráns, a könyvet a sekrestyés a mise elôtt a papi szék melletti ülôkére teszi.

Kis misekönyv

Három kötetes A, B, C jelzéssel ellátott kiadvány. A vasárnapi és ünnepi miséket tartalmazza. Kisegítô jellegûek, a nagy alakú olvasmányok könyvét helyettesítheti.

Olvasmányok könyve

Tartalmazza a vasárnapi szentmisék olvasmányait, olvasmányközi énekeit. Három kötetbôl áll. Az elsô kötetbôl, az ún. A évben Szent Máté, B évben Szent Márk, C évben Szent Lukács evangéliumát olvassuk.

Olvasmányok könyve I--II.

A szentmisék hétköznapi olvasmányait tartalmazza 2 kötetben. Akkor használjuk, ha sem a szentekrôl, sem más ünneprôl nincs megemlékezés.

Olvasmányok könyve III.

A szentekrôl szóló misékhez tartalmaz olvasmányokat.

Olvasmányok könyve IV.

Azokat az olvasmányokat tartalmazza, amelyek az alkalmi misékhez pl. gyászmisékhez, különbözô fogadalmi misékhez használhatók.

Egyetemes könyörgések

(Oratio fidelium)

A hívek közös könyörgéseit tartalmazza két kötetben. A mise alatt az olvasó állványon van a helye, ha aznapra nincsenek saját egyetemes könyörgések az Olvasmányok könyvében.

Kézikönyv a szertartásokhoz

(Manuale rituum)

A fontosabb, gyakrabban elôforduló szertartásoknál használjuk. Pl. búzaszentelésnél, évvégi hálaadásnál, halottak estéjén, litániákon stb.

Római szertartáskönyv

(Rituale romanum)

A szentségek, szentelmények, körmenetek liturgiáját tartalmazza. Magyar nyelven a következô kötetekben jelent meg:

--	a házasságkötés szertartása (ordo celebrandi matrimonium),

--	a keresztelés szertartása (ordo baptismi),

--	a bûnbocsánat és az Oltáriszentség, amely e két szentséggel kapcsolatos szertartásokat tartalmazza,

--	szentelmények és áldások. Személyek és tárgyak megáldására kiadott füzet. Ideiglenes használatra jelent meg.

,,Szentségimádás''

Imakönyv, amelybôl különbözô alkalmakkor kitett Oltáriszentség elôtt imaórát tartunk. Énekeket is tartalmaz.

A liturgikus könyvek gondozása

A liturgikus könyveket a sekrestyében, az erre a célra kijelölt helyen tároljuk. Az oltáron és az ambón csak azok legyenek, amelyekre éppen szükség van.

Idônként ellenôrizzük a könyvek állagát. A megsérült lapokat ragasszuk meg, a kilazult részeket színtelen szalagragasztóval rögzítsük, de ne celluxszal, mert idôvel elválik és maradandó nyomot hagy.

Ügyeljünk arra, hogy a szentmise vagy más liturgikus cselekmények után ne maradjon nyitva a könyv, mert azáltal könnyebben bepiszkolódik és a kötés is hamarabb tönkre mehet. A könyveket óvjuk a leeséstôl, a nedvességtôl és a folyékony gyertya viaszától. Ha egy könyv nedvessé válna, ne tegyük a többi közé, hanem elôbb gondosan szárítsuk meg.


Latin szavak magyar jelentése

advent	Úrjövet, karácsony elôtti négy hét
alba	miseing
ambó	felolvasó állvány
ampolna	kancsó
antifóna	idôszaki ének litániához, zsoltárbevezetô ének
antipendium	lecsüngô oltárterítô
aszpergesz	szentelt vízzel való meghintés
asszisztens	oltárnál szolgáló nagyobb fiú
aszperzórium	szenteltvízhintô
Ave Mária	Üdvözlégy Mária
baldachin	mennyezet 2 vagy 4 rúddal
breviárium	papi zsolozsmáskönyv
burza	kelyhet fedô tasak
celebráns	szertartást végzô pap
cingulus	zsinór a miseing átkötésére
cibórium	áldoztató kehely
dalmatika	szerpap rövid ujjas ruhája
diakónus	szerpap, az egyházi rend alsó fokozata
direktórium	egyházi naptár a szertartásokhoz
dominika	vasárnap
eklézsia	egyház
evangélium	örömhír, Jézus tanítása
feria	köznap
filia	leányegyház, távolabbi plébániáról ellátva
humerálé	vállkendô
incenzálás	tömjénezés, ,,füstölés''
intenció	miseszándek, a szentmisét megrendelô szándéka
kazula	miseruha
korporálé	keményített kehelyabrosz
kukulla	önálló miseing koncelebrálónak
koncelebráns	együtt misézô, több pappal mondott misében
kántor	énekes
krizma	kereszteléshez és bérmáláshoz olaj
krux	kereszt
kurátor	templomgondnok
kvadrátus	papi sapka
lamentáció	siralom (Jeremiás siralmai)
lekció	olvasmány, szentlecke
legile	olvasóállvány
liturgia	nyilvános közös istentisztelet
magnificat	magasztaló ének, a vesperás része
mater	anyaegyház, ahol a plébános lakik
missza	szentmise
misszálé	misekönyv
monstrancia	szentségmutató
navikula	tömjéntartó
offertórium	felajánlás
oktáva	az ünnep nyolcada
oráció	könyörgés
oráció fidélium	a hívek közös könyörgése misében
Pater noster	Miatyánk
pacifikále	kézi feszület
palla	kemény kehelyfedô
partikula	kis ostya
paténa	aranyozott tányérka
pikszis	kézöblítô kis üvegedény
pluviálé	palást
prefáció	hálaének
precesszió	körmenet
purifikatórium	kehelytörlô
preorátor	vezérkönyv szertartásokhoz
ritus	szertartás
rituálé	szertartáskönyv
roráte	hajnali mise adventben
stallum	ülôhely
stóla	hosszú, keskeny szalag, a papi hatalom jelképe
szedilia	papi szék a szentélyben
turibulum	füstölô
tumba	ravatal
velum	szentségkitételnél használt vállkendô
vesperás	a zsolozsma egyik része (esti dicséret)


Tárgymutató

Advent

Ampolna (boros kancsó)

Autók megáldása

Aszpergesz

Balázsolás

Betlehem készítése

Bérmálás

Direktórium

Díszítés a templomban

Egyházi naptár elsô, második

Elsôáldozás

Esküvô

Évközi idô

Évvégi hálaadás

Fehérnemûk mosása

Fémedények gondozása

Fémtárgyak karbantartása

Fûtés a templomban

Gyászmisék

Gyertyaszentelô

Gyertyák kezelése

Gyónás

Hajnali misék

Halottak estéje

Hamvazószerda

Harangozás

Házak szentelése

Húsvét

Igeliturgia

Karácsony

Karácsonyfa a templomban

Kehely

Keresztelés

Keresztút

Koncelebrált mise

Litániák

Liturgikus könyvek

Ministránsok

Misekönyvek elsô, második

Mosás

Nagycsütörtök

Nagypéntek

Nagyszombat

Oltáriszentség

Oltárok díszítése

Öltöztetés

Pünkösd

Rózsafüzér

Ruhák kezelése

Ruhák raktározása

Sekrestye

Sekrestyés személye

Sírkômegáldás

Szenteltvíztartó

Szentírás vasárnap

Szentkenet

Szentmise

Szentségimádás

Szentségkitétel

Takarítás a templomban

Takarítás a templom körül

Temetés

Templomi világítás elsô, második

Templombúcsú

Templomdíszítés

Templomi berendezések gondozása

Templomnyitás

Termények megáldása

Úrnapja

Virágvasárnap

Vízkereszt


Felhasznált irodalom

1.	A miseliturgia teljes megújítása, Szt. István Társulat, Bp. 1972.

2.	Dr. Szutorcsik József forrói plébános kézirata

3.	Egri Egyházmegyei Zsinat határozatai és törvényei 1942.

4.	Liturgikus lexikon, Verbényi-Arató, Ecclesia kiadó, 1989.

5.	Várnagy Antal: Liturgika, Lámpás kiadó, 1993


A sekrestyés imája

Mennyei Atyám!

Köszönöm, hogy szent hajlékodban ma is szolgálhatok neked. A mai napot is a Te ajándékozó jókedvedbôl kaptam, de tudom, hogy minden pillanatért számadásra kell majd eléd állnom. Add áldásodat mai szolgálatomra, amelyet szent hajlékodban fogok végezni. Segíts kegyelmed erejével, hogy ebben a templomban végzett munkám a Te dicsôségedre legyen, és templomunk híveinek is lelki javára váljék. A templom csendjére vigyázni akarok és mindenkor úgy akarok viselkedni benne, hogy a szent helyhez méltó legyen. Szent ôrangyalom, akire rábízott az isteni jóság: segíts, ôrizz, vezess erényes utakon! Amen.


Gárdonyi Géza: Esti harangszó

Szép júniusi estén egyedül

ülök a kertben. S nézem mint merül

az égi nap a földi kék homályba,

a hegyek violaszín fátyolába.

A völgyben lent már feketül az árnyék,

elcsendesül az emberlakta tájék.

Csillag ragyog a Mátra tetején.

A távolból harangszó száll felém:

Üdvözlégy Mária!

Ha elgondolom, hogy a föld színén

valóban élt e tiszta, égi lény!

Járt-kelt, mint mink: a lábának nyomát

a porban hátrahagyta, merre ment;

hajába tûzött fehér violát,

tán épp ilyet, mint kertemben terem...

S ô maga volt a legszebb viola,

Isten közöttünk járó angyala:

Üdvözlégy Mária!

Tán ilyen est volt, ilyen csillagos,

az ég ily tiszta, föld ily harmatos,

s a kerti fák így álltak félhomályban,

amikor ô szobája magányában

ott térdelt a kis gyékény-szônyegen,

s imádkozott mélázón, csöndesen,

imádkozott magasba nézô szemmel...

A szoba megtelt égi fényözönnel:

Üdvözlégy Mária!

A Göncölszekér épp így állhata,

midôn az országút két vándora

a betlehemi völgyben haladott.

A férfi öszvér elôtt ballagott.

A nô fenn ült halványan, szenvedôn.

Pásztornép hevert tûznél a mezôn,

és így szólt egy: ,,A város telve néppel.''

A másik így szólt: ,,Itt hálhattok az éjjel.''

Üdvözlégy Mária!

Tán épp ily enyhe nyári este volt,

tán épp így telten kélt az éji hold,

midôn egyszer a búzaföldön át

a gyalogúton hazalépkedett,

fehér-szelíden, mint a holdvilág,

karján tartva az alvó kisdedet,

ki vállra hajló fejjel aludott.

Kalász kalászra bókolt, susogott:

Üdvözlégy Mária!


Az egyházi év mozgó ünnepeinek táblázat

			Urunk
			menny-			------------- Évközi hetek -------------
			bemene-			--- Nagyböjt elôtt ---	--- Pünkösd után ---
			tele		Úrnapja					Advent
Naptári	Hamva-		(csütör-		(csütör-	végsô	hetek	kezdô	kezdô	1. vasár-
év	zószerda	Húsvét	tök)	Pünkösd	tök)	nap	száma	nap	hét	napja
2006	márc. 1.	ápr. 16.	máj. 25.	jún. 4.	jún. 15.	febr. 28.	8	jún. 5.	9	dec. 3.
2007	febr. 21.	ápr. 8.	máj. 17.	máj. 27.	jún. 7.	febr. 20.	7	máj. 28.	8	dec. 2.
2008	febr. 6.	márc. 23.	máj. 1.	máj. 11.	máj. 22.	febr. 5.	4	máj. 12.	6	nov. 30.
2009	febr. 25.	ápr. 12.	máj. 21.	máj. 31.	jún. 11.	febr. 24.	7	jún. 1.	9	nov. 29.
2010	febr. 17.	ápr. 4.	máj. 13.	máj. 23.	jún. 3.	febr. 16.	6	máj. 24.	8	nov. 28.
2011	márc 9.	ápr. 24.	jún. 2.	jún. 12.	jún. 23.	márc. 8.	9	jún. 13.	11	nov. 27.
2012	febr. 22.	ápr. 8.	máj. 17.	máj. 27.	jún. 7.	febr. 21.	7	máj. 28.	8	dec. 2.


Utószó

Utoljára 1924-ben Pogonyi Bernát balatoni plébános tollából jelent meg ehhez hasonló kiadvány. Azóta rendkívül sok minden változott egyházunk liturgiájában, azonban a templom szolgálatában álló, közvetlen munkatársainknak semmiféle eligazítás nem állt rendelkezésükre. Ezért hiánypótlónak gondoltuk ennek a kis könyvnek az anyagát.

A munkaközösség tagjai az anyag összeállításakor tudatában voltak annak, hogy -- bár nagy körültekintéssel állították össze ezt a kézikönyvet -- lehetnek hiányosságai. Ezért kérem a gyakorló lelkipásztorokat, hogy amennyiben a könyv használata során ilyeneket találnak, írják le észrevételeiket, tanácsaikat és küldjék el címemre. Így jobb, megfelelôbb tartalommal jelenhet meg a második kiadás, ha arra szükség lesz.

Külön köszönet jár Dr. Szutorcsik József forrói plébános úrnak, aki készséggel bocsátotta rendelkezésünkre 1972-ben készült kéziratát.

Kormos Gyula

felelôs szerkesztô

Miskolc, Szeretet utca 15. sz.


A Pázmány Péter Elektronikus Könyvtár bemutatása
A Pázmány Péter Elektronikus Könyvtár

	Isten hozta a Pázmány Péter Elektronikus Könyvtárban, a magyarnyelvû keresztény irodalom tárházában! A Könyvtár önkéntesek munkájával mindenki számára elektronikus formában terjeszti Isten Igéjét. A Könyvtár bemutatása


A Pázmány Péter Elektronikus Könyvtár bemutatása

Célkitûzés

Állomány

Irányítás, központ

A Könyvtár használata, a könyvek formája

A Könyvtárban található file-ok neve

A file-ok felhasználási módjai

Hogyan lehet a könyvekhez hozzájutni?

A Könyvtár használatának jogi kérdései

Hogyan lehet a Könyvtár gyarapodásához hozzájárulni?

Megkötések a szöveg formájára

Érdeklôdés/Javaslat

Minôség -- állandó javítás

A könyvtár mottója

Célkitûzés

A Pázmány Péter Elektronikus Könyvtár (PPEK) célja az, hogy mindenki számára hozzáférhetôvé tegye a teljes magyarnyelvû katolikus egyházi, lelki irodalmat elektronikus formában. A lelkipásztori munka támogatása mellett elôsegíti az egyházi kutatómunkát, könyvnyomtatást és az írott, magyar keresztény értékek bemutatását, megôrzését, terjesztését. A könyvállomány mindenki számára ingyenesen rendelkezésre áll az Internet hálózaton keresztül. Egyházi intézményeknek és személyeknek postán is elküldjük a kért anyagot.

Állomány

Minden szabadon másolható, szerzôi jogvédelem alá nem esô egyházi és vallási vonatkozású kiadvány része lehet a Könyvtárnak: a Szentírás (többféle fordításban), imakönyvek, énekeskönyvek, kódexek, pápai dokumentumok, katekizmusok, liturgikus könyvek, teológiai munkák, szentbeszéd-gyûjtemények, keresztutak, lelkigyakorlatok, himnuszok, imádságok, litániák, istenes versek és elbeszélések, szertartás-könyvek, lexikonok, stb.

Irányítás, központ

Központ:	St. Stephen's Magyar R.C. Church
	223 Third St., Passaic, NJ 07055, USA
	(Az Egyesült Államok New Jersey államában levô Szent István Magyar Római Katolikus egyházközség)
Levelezés:	Felsôvályi Ákos
	322 Sylvan Road
	Bloomfield, NJ, 07003, USA
	Tel: (973) 338-4736
	Fax: (973) 338-5330
	e-mail: felso@comcast.net
A Könyvtár használata, a könyvek formája

Ebben az elektronikus könyvtárban nincs olvasóterem, hanem a szükséges könyveket ki kell venni (vagyis ,,letölteni''). Letöltés után mindenki a saját számítógépén olvashatja, ill. használhatja fel a szöveget. A hálózaton keresztül böngészni, ill. olvasni drága és lassú. A saját személyi számítógép használata a leggyorsabb és legolcsóbb, a könyv pedig az olvasó birtokában marad. Azoknak, akik nem rendelkeznek Internet-kapcsolattal, postán elküldjük a kért könyveket. Ebbôl a könyvtárból ügy kölcsönözhetünk, hogy nem kell (és nem is lehet) a kikölcsönzött könyveket visszaadni!

	A Könyvtár a kiadványokat kétféle alakban adja közre:
1.	formálatlan szövegként, ami a további feldolgozást (könyvnyomtatás, kutatómunka) teszi lehetôvé szakemberek számára és
2.	a Windows operációs rendszer Súgó (,,Help'') programjának keretében, ami a könnyû olvasást és felhasználást teszi lehetôvé mindenki számára (a szövegek -- külön begépelés nélkül -- egy gombnyomással egy szövegszerkesztô programba vihetôk át, ahol azután szabadon alakíthatók).
A Könyvtárban található file-ok neve

Minden kiadvány négyféle file formában található meg a Könyvtárban: text file (formálatlan változat), help file (,,Súgó'' formátum), sûrített text file és sûrített help file. Ezenkívül minden help file-hoz tartozik egy ikon file.

Minden file nevének (file name) a két utolsó karaktere a verziószám (01 az elsô változaté, 02 a másodiké, stb). A file nevének kiterjesztése (file extension) mutatja a file típusát:

	txt:	text file,
	zpt:	sûrített text file,
	hlp:	help file,
	zph:	sûrített help file és
	ico:	a Help file-hoz tartozó icon file.

Például a Vasárnapi Kalauz címû könyv elsô változatának (,,01'') négy formája: VASKAL01.TXT, VASKAL01.HLP, VASKAL01.ZPT, VASKAL01.ZPH; az ikon file pedig: VASKAL01.ICO.

A sûrítést a legelterjedtebb sûrítô programmal, a PKZIP/PKUNZIP 2.04 DOS változatával végezzük. A sûrítés nagymértékben csökkenti a file nagyságát, így a letöltés/továbbítás sokkal gyorsabb, olcsóbb. A file-t használat elôtt a PKUNZIP program segítségével kell visszaállítani eredeti formájába. (Például a  "PKUNZIP  VASKAL01.ZPH" utasítás visszaállítja az VASKAL01.HLP file-t.)

A file-ok felhasználási módjai

Mivel minden mûvet kétféle formában ad közre a Könyvtár, a következô kétféle felhasználási mód lehetséges.

1. A text file felhasználása

Ez a file formálatlanul tartalmazza az anyagot. A felhasználó betöltheti egy szövegszerkesztô programba, és ott saját ízlése, szükséglete szerint formálhatja. Például ha az anyagot ki akarjuk nyomtatni könyv alakban (feltéve, hogy az szabadon publikálható), akkor ebbôl a text file-ból könnyen  elô tudjuk állítani a nyomdakész változatot.

Vigyázat! A text file minden sora sorvég-karakterrel végzôdik, ezeket elôbb el kell távolítanunk, és csak utána szabad a formálást elkezdenünk.

A szövegben a kezdô idézôjelet két egymást követô vesszô, a felsô idôzôjelet két egymást követô aposztrófa és a gondolatjelet két egymást követô elválasztójel képezi (lásd a szöveg formájára vonatkozó megkötéseket késôbb).

Az egyes fejezeteket csupa egyenlôségjelbôl álló sorok választják el egymástól. A file eleje ezt az ismertetést tartalmazza a Könyvtárról.

Ezt a text file-t felhasználhatjuk szövegelemzésre is, amihez természetesen szükségünk van valamilyen elemzô programra.

2. A,,súgó'' file felhasználása

Ez a file formátum igen egyszerû olvasást, felhasználást tesz lehetôvé a Windows operációs rendszerben megszokott ,,súgó'' programok formájában. (Az ajánlott képernyô felbontás VGA.)

Az elektronikus könyv legnagyobb elônye az, hogy a szöveg elektronikus formában áll az olvasó rendelkezésére. A ,,Másol'' gombbal a teljes fejezet átvihetô a vágóasztalra [Notepad]) és onnan a szokásos módon: ,,Szerkesztés'' és ,,Másol'' [Edit és Paste] paranccsal bármilyen Windows szövegszerkesztôbe. Ugyanezt érjük el a Ctrl+Ins gombok együttes lenyomásával is. Ha nem akarjuk a teljes szöveget átvinni, akkor használjuk a ,,Szerkesztés'' [Edit] majd a ,,Másol'' [Copy] utasítást a program menüjérôl, minek következtében a fejezet teljes szövege megjelenik egy Másolás párbeszéd-panelban. A kijelölt szövegrészt a ,,Másol'' utasítás a vágóasztalra [Notepad] viszi, és onnan az elôbbiek szerint folytathatjuk a munkát.

A programból közvetlenül is nyomtathatunk fejezetenként a ,,File'' és ,,Nyomtat'' [Print] utasítással. A nyomtatott szöveg formája kissé eltérhet a képernyôn láthatótól. A nyomtatott szöveg betûtípusa ,,Arial'', betûmérete 10 pontos. Ha más formátumra, betûtípusra vagy -nagyságra van szükségünk, akkor vigyük elôbb a szöveget a szövegszerkesztô programunkba, ott állítsuk be a kívánt formátumot, és utána nyomtassunk.

	Ahhoz, hogy a ,,súgó'' file-t használni tudjuk, a következôket kell tennünk (a ,,Vasárnapi kalauz'' címû könyvvel mutatjuk be a lépéseket).
1.	A Pázmány Péter Elektronikus Könyvtárból töltsük le a VASKAL01.HLP és a VASKAL01.ICO file-okat a saját gépünk ,,C:\PAZMANY'' nevû alkönyvtárába. (A VASKAL01.HLP helyett letölthetjük a sokkal kisebb VASKAL01.ZPH file-t is, de akkor letöltés után ki kell bontanunk a "PKUNZIP VASKAL01" utasítással.)
2.	Készítsünk egy programindító ikont. A Programkezelôben kattintsunk elôször a ,,Pázmány Péter E-Könyvtár'' nevû programcsoportra. (Ha az még nincs felállítva, akkor hajtsuk végre a fejezet végén leírt ide vonatkozó utasításokat.) Ezután válasszuk a ,,File'', ,,Új'' és ,,Program'' utasításokat a menürôl. A párbeszed-panelban a következôket gépeljük be:
	Megnevezés:	Vasárnapi Kalauz
	Parancssor:	WINHELP C:\PAZMANY\VASKAL01.HLP
	Munkakönyvtár:	C:\PAZMANY
	Ezután kattintsunk az ,,Ikon'' nevû utasításra, és adjuk meg a C:\PAZMANY\VASKAL01.ICO file-t.

Ha ezután rákattintunk az így felállított ikonra, a program elindul, és olvashatjuk a könyvet.

A ,,Pázmány Péter E-Könyvtár'' nevû programcsoport felállítása:

A Programkezelô menüjérôl válasszuk a ,,File'', ,,Új'' és ,,Programcsoport'' utasítást. A párbeszéd-panelban a következôt gépeljük be:

	Megnevezés:	Pázmány Péter E-Könyvtár
Ezután zárjuk be a párbeszéd-panelt.

Hogyan lehet a könyvekhez hozzájutni?

A könyveket bárki elektronikus úton letöltheti a Könyvtárból (lásd a Könyvtár Internet címét) vagy postán megrendelheti (lásd a postai címet). Egyházi intézményeknek és személyeknek ingyen küldjük el a könyveket, mások a rendeléssel együtt 3 dollárt vagy annak megfelelô pénzösszeget küldjenek a lemez- és postaköltség megtérítésére.

A Könyvtár használatának jogi kérdései

Az általános elvek a következôk:

1.	A Könyvtár mindenkinek rendelkezésére áll személyes vagy tudományos használatra. Ha a Könyvtár anyagát publikációban használják fel, akkor kérjük az alábbi hivatkozás használatát:

,,A szöveg eredete a Pázmány Péter Elektronikus Könyvtár -- a magyarnyelvû keresztény irodalom tárháza.''

2.	Egyházi intézmények és személyek kereskedelmi célokra is ingyenesen használhatják a Könyvtár anyagát, csak azt kérjük, hogy a kiadványuk elején helyezzék el az elôbbi utalást. A Könyvtár fenntartja magának azt a jogot, hogy eldöntse: ki és mi minôsül egyházi személynek, ill. intézménynek. Kérjük, keresse meg ez ügyben a Könyvtárat.

3.	Ha a Könyvtár kiadványait nem egyházi intézmény vagy személy kereskedelmi célokra használja fel, akkor az elôbbi utalás feltüntetésén kívül még kérjük a haszon 20%-át a Könyvtár számára átengedni. A befolyt összeget teljes egészében a Könyvtár céljaira használjuk föl.

Elôfordulhat, hogy ezek az elvek bizonyos könyvekre nem vonatkoznak, mert a szerzôi jog nem a Könyvtáré. Az ilyen könyv része az állománynak, lehet olvasni, lelkipásztori munkára felhasználni, de kinyomtatása, -- bármilyan formában --, tilos. Az ilyen jellegû korlátozások minden könyvben külön szerepelnek. (Lásd a könyvek elektronikus változatáról szóló fejezetet!)

Hogyan lehet a Könyvtár gyarapodásához hozzájárulni?

Minden pénzügyi támogatást hálásan köszönünk, és a központi címre kérjük továbbítani. Az anyagi támogatásnál is fontosabb azonban az az önkéntes munka, amellyel állományunkat gyarapíthatjuk.

 Kérünk mindenkit, akinek a magyar katolikus egyház sorsa és az egyetemes magyar kultúra ügye fontos, hogy lehetôségeinek megfelelôen támogassa a Könyvtár munkáját. A munka egyszerû, bárki, -- aki már használt szövegszerkesztô programot --, részt vehet benne.

Hogyan lehet az állomány gyarapításában részt venni?

A munka egyszerûen egy-egy könyv szövegének számítógépbe való bevitelét jelenti. Elôször optikai beolvasással (szkennolással), automatikus úton, egy nyers szöveget készítünk, amit aztán az önkénteseknek ki kell javítaniuk. A munka lépései így a következôk:

1.	Ellenôrizzük, hogy a kiválasztott könyv szabadon másolható-e (nem esik-e szerzôi jogvédelem alá), vagy meg lehet-e kapni a Könyvtár számára a másolás jogát. Ez ügyben vegyük fel a kapcsolatot a Központtal.
2.	Ellenôrizzük, hogy a könyvet még nem kezdte-e el senki begépelni. Ez ügyben is vegyük fel a kapcsolatot a Központtal. A Könyvtár állandóan tájékoztat a begépelés alatt álló munkákról.
3.	A könyvet küldjük el a Központnak, ahol optikai beolvasással elkészítik a nyers szöveget.
4.	A Központ visszaküldi a nyers szöveget egy számítógépes lemezen a könyvvel együtt. A nyers szöveget tetszôleges szövegszerkesztô-formában lehet kérni. Ha az eredeti kiadvány nem alkalmas optikai beolvasásra (rossz minôség, régies betûtípusok stb. miatt), akkor az önkéntesnek kell a nyers szöveget is begépelnie.
5.	Végezzük el a nyers szöveg ellenôrzését és javítását. Ez a munka legidôigényesebb része, és ettôl függ a végleges szöveg helyessége! Kövessük a szöveg formájára vonatkozó megállapodásokat (lásd a következô részt).
6.	A kész szöveget küldjük vissza lemezen a Központnak.
7.	A Könyvtár ezután elkészíti a kívánt file-formákat és a könyvet behelyezi a Könyvtár állományába.
Megkötések a szöveg formájára

Mivel mindenki számára hozzáférhetô módon kell a szövegeket tárolnunk, egyszerûségre törekszünk. Általános szabály az, hogy semmilyen tipográfiai karaktert vagy kódot nem használunk, csak a billentyûzetrôl bevihetô karakterek szerepelhetnek a szövegben. A szöveg készítésekor kérjük a következô megállapodásokat betartani:

1.	Margó: 1 hüvelyk (2.54 cm) bal- és jobboldalt.
2.	Betûtípus: Arial, 10 pontos.
3.	Alsó idézôjel: két vesszô szóköz nélkül,
	felsô idézôjel: két aposztrófa szóköz nélkül,
	gondolatjel: két elválasztójel szóköz nélkül,
	idézôjel idézôjelen belül: aposztrófa (alsó és felsô idézôjelként egyaránt).
4.	Tabulátor karakter megengedett (a tabulátorokat fél hüvelyk, azaz 1.27 cm távolságra kell  egymástól beállítani).
5.	Semmilyan más formálási kód nem megengedett.
6.	Lábjegyzet helyett szögletes zárójelbe kerüljenek a hivatkozások száma (pl. [1]), és a hozzátartozó magyarázatok a file legvégén egymás után, mindegyik új sorban kezdve.
Érdeklôdés/Javaslat

A már meglevô állományról, a készülôfélben levô könyvekrôl, az önkéntes munka lehetôségeirôl és a Könyvtár legújabb híreirôl a következô címeken lehet tájékoztatót kapni:

1. levél:	St. Stephen's Magyar R.C. Church
	223 Third St., Passaic, NJ 07055-7894, USA

2. elektronikus posta (e-mail): felso@comcast.net

3. elektronikus hálózat (World Wide Web):	http://www.communio.hu/ppek vagy
	http://www.piar.hu/pazmany
Minôség -- állandó javítás

A Könyvtár állományának minôségét állandóan javítjuk, újabb és újabb változatokat bocsátunk közre (a file nevének utolsó két karaktere a változat számát jelenti). Kérjük ezért a Könyvtár minden tagját, olvasóját, hogy jelentsen minden felfedezett szöveghibát. A levélben (postai vagy elektronikus levélben egyaránt), közöljük az új, javított sort az ôt megelôzô és követô sorral együtt. Így a szövegkörnyezetben elhelyezve, könnyû lesz a hibát megtalálni és javítani. Miután a file új változata (új verziószámmal) felkerült a Könyvtárba, a régit töröljük.

Kérjük, a könyvekkel és a Könyvtár munkájával kapcsolatos észrevételeit, javaslatait, kritikáját közölje velünk! Segítségét hálásan köszönjük.

A könyvtár mottója egy szentírási idézet

Ha ugyanis az evangéliumot hirdetem, nincs mivel dicsekednem, hiszen ez a kötelességem. Jaj nekem, ha nem hirdetem az evangéliumot! Ha önszántamból teszem, jutalmam lesz, ha nem önszántamból, csak megbízott hivatalnok vagyok. (1Kor 9,16-17)